philips etc. doen te weeten allen iegenwoordighen ende
toecommenden dat wij ontfangen hebben die odemoedighe supplicatie van
peeter henrich wolfs jonckgeselve geboren van weelde, inhoudende
hoe dat hij suppliant wonende ende dienende als cnape bij seeker herberge
tot weechelesande genoempt den hert heeff aldaer in zeker neder
camer opten sinxen dach naeder noenen anno xv c vierenvijftich
met seeker geselchap ende onder andere met eenen genoempt
adriaen peeters doen ter tyt weesende die brouwknecht van
janne peeters zijn vadere sitten drincken ende omtrint der
vespertyt is aldaer voerby gecommen zeker jonckmeyssen genoempt
maricken nu iegenwoordigh wesende de huysvrouwe van cornelis
van ouwenhuyse, dewelcke de voirs. suppliant siende is vuytgegaen
haer versmekende ende biddende dat zij met hem eens soude
willen comen drincken, dwelck zij alsoe gedaen heeft ende aldaer
metten suppliant int voirs geselschap sekeren tyt geweest hebbende
ende begheerende wederomme naer huys te gaen heeft aenden suppliant
versoght dat hij haer wederomme soude vuyten voirs herberge
leyden, gelyck aldaer de manniere van doene is onder de jonge
gesellen ende meyssens dwelck hij alsoe doende ende
vuyter voors camere inde kuecken gecomen zijnde mits dat
den vuytganck vander voirs. camere was gelegen door de voirs.
koecken is hem gevolght die voirs. adriaen peeters die hem
suppliant aldair inde selve koecken heeft opgekoepen ende geinnadeert
seggende totten suppliant dese off gelycke wordden, ghy blesere
meynde ghy dat ick u soude ontsien ende met dyen opheffende
zijn vuyst heeft daermede den suppliant aen oft omtrint zynen
hooffde geslagen sonder dat zy daer te voerens int voirseyde
geselschap noch oyck eders oyt twistige worden met malcanderen
gehadt hadden waeroff die suppliat zeer verwondert ende verbaest
zijnde ende weesende dat hem noch meer fortsen ende gewelt bij den
selven peeters aengedaen mochte worden alsoo die suppliant naderhant
verstaen heeft dat hij metten voirs. maryken wuyter voirs.
cameren gegaen zijnde die voirs peeter zeyde totten anderen geschelschape
dat hij de voirs. maryken wederomme soude halen al soudet
hem den hals costen heeft hem ter weeren ende deffentien gestelt
vuytreckende zijn eetmes heeff daermede naerden voirs. peeteren
gesteecken ende denselven bij groot ongeluck geraect omtrint
het putteken van zijnder herten waeraff die voirs. peeter bynnen
een vierendeel uren en daarnae deser werelt is overleden tot grooten
leetweesen vanden suppliant wyens siele godt almaghtigh genadich
ende hoe wel die voirs. suppliant is staende tot goeden name ende
fame, noyt enich feyt geconmitteert hebbende weerdich om gepuneert
te worden ende dat hij mette partije geinteresseerde gesoyent
ende overcommen nochtans wesende rigeur van justicien die hem bij
eenige officiers aengedaen mochte worden en derve int openbaer nyet
commen noch converseren, maer hem sedert den voirs. ongeval moeten
absenteren gelijck hij alnoch tegenwoordigh doet buyten onsen landen
ende buyten deselve ende besondere van desen onsen lande van brabant
eewelyck ballinck ende van zijn vrienden ende maghen gesepareert
sal moeten blijven tot zijnder grooter desolatien achterdeele $$$
ende verdriete ten waere dat hem tvoirs. feyt wordde vergeven ende
daarop geexpedieert onse oepene brieven van remissien daertoe dienende
ons om deselve oitmoedelyck biddende. waerom soe eest dat
wy die saecken voers. overgemerct geneycht weesende te beden des voirs.
peeter henrick wolfs ende willende denselven in dit stuck $$$
gratie ende misericordie voer strangheyt ende rigeur van rechte hebben
hem suppliant inden gevalle als boven quytgeschouden vergeven ende
geremiteert schelden quyte vergeven ende remitteren vuyt sunderlinger
gratien bij desen onsen brieven tfeyt ende ongeval boven geruert mitsgaders
alle offencie ende bruecke corporelle ende criminelle dairinne hy
hem overmits ende vuyt saken van tgene des voirs. is tegen
ons onse hoocheyt ende justicie eenichssins march hebben ontgaen
ende misdragen ende hebben hem dyen aengaende wedergestelt
ende gerestitueert stellen weder ende restititueren tot zijn
goede name fame ende geruchte in onsen voirs. lande van
brabant ende willen anderen onsen landen ende heerlicheyden
ende tot zijnen onverbeurde goeden indyen hy eenige onder ons
heeft gelyck ende in alder manieren zoe hij was voer de
toecompste vanden voirs. feyte imponerende hierop een eeuwigh
geswych onsen procureur generael in brabant ende alle anderen
onsen justicieren ende officieren wye zy syn satisfactie
ende beternisse ierst ende voeral gedaen der partije
geinteresserde indyen die noch nyet gedaen en zij ende eenighe
daertoe staet civilyck alleenlyck behoudelyck dat de voirs.
suppliant gehouden zal sijn tvoirs. feyt tegen ons te beeteren
civilyck nae gelegentheyt vander saken ende faculteyt van
zijnen goeden met oyck te betalen die redelycke costen van justicien
hieromme alreede gedaen ende te doene allet ter taxatien ende
moderatien van onse lieve ende getrouwe die cancellier ende
luyden van onsen raide in brabant die wy daertoe gecommitteert
hebben ende committeren by desen ontbieden daerom ende bevelen
denselven onsen cancellier ende raidsluyden dat voer hen geroepen
deghene die daerom behoiren geroepen ende zijne zy procederen
wel ende duechdelyck ter verifficatie ende interinemente van desen ende
totter taxatien ende moderatien vanden voirs. amende ende costen van justicien
also zy sullen vynden behoirene welck interinemente die voirs. suppliant gehouden
sal sijn te versueckene ende hem in persoene te presenteren in onsen voirs. raide
bynnen zess maenden naestcommende opte pene van te verbeurene deffect
van desen ende dat gedaen ende deselve civile boete ende costen van
justicien getaxeert ende betaelt zynde in handen vanden ghenen dyen
dat behoiren sal zy onse voirs. procureur generael in brabant
ende alle andere onse rechteren justicieren officieren ende
ondersaeten iegenwoirdige oft toecommende dyen dat aengaen
sal moegen huere stedehouderen ende eenyegelycke van hen besundere
soe hem toebehoiren sal doen laeten ende gedoogen den voirs.
suppliant van deser onser iegewoirger gratien ende remissien
ende van alle inhouden van desen inder vuegen ende
manieren voere verhaelt rustelyck vredelyck volcommelyck ende euwelyck
genyeten ende gebruycken sonder hem te doene oft te laten geschieden
nu noch in toecommenden tyden eenig hinder letsel oft moyenisse
aen lyve noch aen goeden ter contrarien maer indyen zyn
lyff oft eenige van zyne onverbeurde goeden daeromme
gevanghen gearresteert becommert oft beleth waeren dat
zy die setten ende stellen oft doen setten ende stellen terstont
ende sonder vertreck tot geheelder ende volcommender delivrantie
want ons alsoe gelieft ende ten eynde dat dit
goet vast ende gestadich blyve tot eeuwigen daghen soe
hebben wy onsen zegel hier aen doen hangen behoudelyck
in anderen dingen onsen rechte ende eenygelycke dessyns in
allen gegeven in onser stadt van bruessel den
inde maet van junio int jaer onsheren duisent vijfhondert
zevenentzesthich van onsen rycken van spaengnien
sicillien etc txiie endevan napels etc txiiie
op de plyck stont gesshreven byden coninck in zijnen raide ondertekent
facuwez visa recepta
gecollationeert ende bevonden $corderende
met zynen originalen by mij
$$$